**Výzva na podávanie žiadostí o finančnú podporu vedeckých projektov GAMA na rok 2025**

Predsedníctvo Grantovej agentúry pre výskum v manažmente Fakulty manažmentu, ekonomiky a obchodu Prešovskej univerzity v Prešove (ďalej len GAMA) na svojom zasadnutí dňa 16.10.2024 v súlade s čl. 5, ods. 3, písm. c. Štatútu GAMA schválilo výzvu na finančnú podporu vedeckých projektov:

1. Podávané žiadosti o finančnú podporu musia byť na základe tejto výzvy orientované do oblasti manažmentu, obchodu, marketingu, turizmu, ekonómie a financií.
2. Žiadateľom v tejto výzve môže byť len interný zamestnanec Fakulty manažmentu, ekonomiky a obchodu Prešovskej univerzity v Prešove na funkčnom mieste odborného asistenta, docenta alebo profesora, ktorý v roku 2025 nebude zodpovedným riešiteľom (resp. vedúci riešiteľského kolektívu) alebo zástupcom zodpovedného riešiteľa projektov z externých domácich alebo zahraničných grantových agentúr.
3. Žiadateľ o finančnú podporu z GAMA podáva žiadosť na zverejnenom formulári   
   v slovenskom jazyku v termíne do 30.11.2024 adresovanú na Výskumné   
   grantové a odborno-konzultačné centrum Fakulty manažmentu, ekonomiky a obchodu Prešovskej univerzity v Prešove, Konštantínova 16, Prešov. Žiadosť musí byť doručená (a jej prijatie musí byť zaregistrované) do uvedeného dátumu na sekretariát dekana fakulty.
4. Riešiteľský kolektív môže byť tvorený viacerými riešiteľmi. Riešiteľský kolektív   
   môžu tvoriť členovia akademickej obce Fakulty manažmentu, ekonomiky a obchodu Prešovskej univerzity v Prešove a členovia iných akademických pracovísk. V prípade, ak má projekt viac ako dvoch riešiteľov, je potrebné určiť zástupcu vedúceho projektu.
5. Doba riešenia schválených projektov je od 01.01.2025 do 30.11.2025. Záverečnú správu z riešenia vedeckého projektu je potrebné podať najneskôr do 6.12.2025.
6. V projektoch je možné plánovať len náklady spojené s vydaním vedeckej monografie a poplatky za uverejnenie článku vo vedeckom časopise evidovanom v databáze Web of Science alebo Scopus. Maximálna výška plánovaných bežných výdavkov na celé obdobie riešenia projektu je 1000 €. Pridelené finančné prostriedky pre projekty, ktoré vyhoveli,   
   nemusia byť schválené v plnej výške plánovaných bežných výdavkov. Bežné výdavky nie je možné použiť na odmeny pre členov riešiteľského kolektívu.

V Prešove 16.10.2024